पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना वायरस की चेन ताेड़ने के लिए पुलिस ने शनिवार काे नौ चेकिंग पॉइंट बनाए। इन स्थानाें से जो भी बेवजह निकला, उसे सड़क किनारे ही तीन घंटे बैठाया गया। ऐसे लाेगाें काे रूप सिंह स्टेडियम में बनाई गई खुली जेल भेजा जाना था, लेकिन वहां प्रशासनिक अमला मौजूद नहीं था। इस कारण पुलिस ने इन्हें तीन घंटे तक सड़क किनारे बैठाकर हिदायत दी।
चेकिंग महाराज बाड़ा, फूलबाग चौराहा, इंदरगंज चौराहा, माधौगंज चौराहा, कंपू तिराहा, हनुमान चौराहा, गोला का मंदिर चौराहा, हजीरा चौराहा पर चली। इनके अलावा शहर के कुछ चौराहों पर लापरवाही देखने को मिली। यहां पुलिस के सामने से ही लोग गुजर रहे थे, लेकिन इन्हें टोका नहीं गया। शाम तक कोरोना कर्फ्यू का उल्लंघन करने वाले 9 लोगों पर एफआईआर भी दर्ज की गई। जबकि 662 लोगों के चालान बनाए गए।
महाराज बाड़ा: सुबह 11 बजे
पुलिस चौकी के पास और डाकघर के पास चेकिंग पॉइंट लगा था। यहां 17 लोगों को पुलिस ने दो घंटे में पकड़ा। यह लोग बिना वजह घर से बाहर निकले। यह लोग बचने के लिए बहाने बनाने लगे। संतोषजनक जवाब न मिलने पर इन्हें महाराज बाड़ा स्थित पार्क, मंदिर और छापेखाने के पास सड़क किनारे बैठाया गया। इन्हें करीब ढाई घंटे बैठाने के बाद छोड़ दिया गया। इन्हें समझाइश दी, अगर दोबारा पकड़े गए तो एफआईआर होगी।
फूलबाग: दोपहर 12.02 बजे
यहां 24 पुलिसकर्मी एएसपी हितिका वासल के नेतृत्व में चेकिंग कर रहे थे। यहां से बिना वजह निकले 21 लोग यहां पकड़े गए। इन्हें तीन गाड़ियों में एक-एक सीट छोड़कर बैठाया गया। काफी देर इंतजार करने के बाद जब खुली जेल में इन्हें शिफ्ट कराने की व्यवस्था नहीं हो पाई तो फिर छोड़ दिया गया। इनमें से पांच लोगों के चालान भी बनाए।
इंदरगंज चौराहा: सुबह 10.30 बजे
यहां 20 पुलिसकर्मी चेकिंग कर रहे थे। यहां से गुजरने वाले वाहन चालकों को रोक-रोककर पुलिस ने घर से बाहर निकलने की वजह पूछी। जो संतोषजनक जवाब नहीं दे सका, उसका चालान किया गया। यहां दो घंटे में 57 लोगों के चालान बनाए गए। सुबह करीब 10.45 बजे एक बाइक पर तीन युवक निकले। जब इन्हें रोका तो बेरीकेड में टक्कर मारने की कोशिश की। तीनों पर एफआईआर दर्ज की गई।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva bho_Deva hin_Deva hin_Deva hin_Deva bho_Deva hin_Deva zho_Hant eng_Latn